钦定古今图书集成/明伦汇编/官常典/第533卷 > 邓愈
## 钦定古今图书集成/明伦汇编/官常典/第533卷 > 邓愈

按：《明外史》本传：“愈，虹人。初名友德，太祖为赐名。父顺
兴，据临濠，与元兵相拒，战死。兄友隆代之，复病卒。众
推愈领军事。愈年甫十六，每出战必先登陷阵，军中
咸服其勇。太祖起滁阳，愈自盱眙来归，授管军总管。
从渡江，克太平，破禽陈埜。先下集庆，略定溧水，取镇
江，皆有功。进广兴翼元帅，出守广德州。破长枪帅谢”
国玺于城下，俘其总管武世荣，获甲士千。移镇宣州，
以其兵取休宁、绩溪，与胡大海攻克徽州，迁行枢密
院判官，守之。苗帅杨完者以十万众来攻，守御单弱，
愈激厉将士，与大海合击，破走之。进攻婺源，守将铁
木儿不花战败，拔其城，获卒三千。徇下高河垒。与李
文忠、胡大海攻建德，道遂安，破长枪帅余子贞，逐北
至淳安，又破其援兵，遂克建德。杨完者来攻，破禽其
将李副枢，降溪洞兵三万。逾月，复破完者于乌龙岭。
再迁佥行枢密院事，略临安，李伯昇来援，败之闲林
寨，遣使说降。饶州守将于光，遂移守饶。陈友谅来攻，
辄击却之。进江南行省参政，总制各翼。遂引军取浮
梁，徇乐平、馀干、建昌皆下。进围隆兴。抚州守将邓克
明为吴宏所攻，遣使伪降以缓师。愈知其情，卷甲夜
驰二百里。比明，入其城，克明出不意，单骑走。愈号令
严，秋毫不犯，遂定抚州。克明不得已，籍四路之地以
降。胡廷瑞亦献隆兴，太祖自往抚定，改名“洪都。”以愈
为江西行省参政守之，而命降将祝宗、康泰以所部
从。二人，初不欲降，及奉命从徐达攻武昌，遂反。舟次
女儿港，还趋城，夜破新城门而入。愈仓卒闻变，以数
十骑出走，数与贼遇，从骑死且尽。愈窘甚，连跨三马，
马辄踣，最后得养子马，乘之乃得脱。夺抚州门以出，
奔还应天，太祖弗之罪。既而徐达还师，复洪都，乃复
命愈佐大都督朱文正再往镇之。其明年，友谅众六
十万入寇，治楼船高与城等，乘涨直扺城下，围数百
重。愈分守抚州，门，最当要冲，友谅亲督众以攻，城坏
且三十馀丈。愈且筑且战，汉兵攻益急，昼夜不解甲
者三月，太祖自将来援，围始解。论功与克敌等。太祖
已平武昌，使愈率兵徇江西未附州县。邓克明之弟
志清据永丰，有卒二万，愈击破之，禽其大将五十馀
人。与常遇春悉平沙坑、麻岭诸寨。进兵取吉安，围赣
州，五月乃克之，南安、南雄、韶州诸路悉下。进江西右
丞，时年二十八。兵兴，诸将早贵，未有如愈与李文忠
者。愈为人简重慎密，不惮危苦，持军严，善抚降附。其
徇安福也，部卒有掳掠者，判官潘枢入谒，面责之，愈
立惊谢，趣下令，掠民者斩。索军中所得子女尽出之。
枢因闭寘空舍中，自坐舍外，作糜食之。卒有谋夜劫
取者，愈鞭之以徇，枢悉护遣还其家，民大悦。已而遇
春克襄阳，乃以愈为湖广行省平章，往镇其地。赐以
《书》曰：“尔戍襄阳，宜谨守法度，山寨来归者，兵民悉仍
故籍。小校以下，悉令屯种，且耕且战。尔所戍地邻扩
廓，若尔爱加于民，法行于军，则彼所部皆将慕义来
归，如脱虎口就慈母。我赖尔如长城，尔其勉之。”愈于
是披荆棘，立军府，营屯练卒，拊循招徕，威惠甚著。吴
元年建御史台，召愈为右御史大夫，领台事。洪武元
年兼太子谕德大将军经略中原。愈为征戍将军，率
襄、汉兵取南阳以北未附州郡，遂克唐州，走守将刘
平章进攻南阳，败元兵于瓦店，逐北扺城下，遂克之，
禽史国公等二十六人。随、叶、舞阳、鲁山诸州县相继
降。攻牛心、光、石脑、洪山、蜀河诸山寨，皆平之。均、房、金、
商之地悉定。三年以征卤左副副将军从大将军出
定西，大破扩廓于沈儿峪。分兵自临洮进克河州，招
谕吐番诸酋长，宣慰何锁南等皆纳印请降。追豫王
至西黄河，抵黑松林，破斩其大将。河州以西，朵甘、乌
思藏诸部悉来归附，出甘肃西北数千里而还。论功，
授开国辅运推诚宣力武臣、特进荣禄大夫、右柱国，
封卫国公，同参军国事，岁禄三千石，予世券。五年，辰、
澧诸蛮作乱，愈以征南将军率师讨平之。凡克四十
八洞，又捕斩房州反者。以左副将军从徐达巡西北
边。十年，吐番、川藏为梗，剽贡使。愈以征卤将军率副
将军沐英讨之。分兵为三道，深入覆其巢。穷追至崑
仑山，俘斩万计，获马牛羊十馀万。留兵戍碾北诸要
害，乃还。道病，至寿春卒，年四十一。追封宁河王，谥武
顺。长子镇嗣。